Cipro, en fôrma longe la rèpublica de Cipro, (en grèco Kípros, Κύπρος et Kipriakí Dimokratía, Κυπριακή Δημοκρατία, litèralament « rèpublica cipriota », en turco Kıbrıs et Kıbrıs Cumhuriyeti) est na nacion que sè trôve sur l’ila de Cipro dens lo levant de la mar Mèditèrranê, dedens lo bachèt Levantenc. Ben que Cipro seye g·eograficament ples prôcho de la règ·ion du Prôcho-Oriant, lo payis est rapondu culturalament et politicament a l’Eropa et pués est membro de l’Union eropèèna. Dês 1974, la partia enversenche de l’ila, que sè trôve en-delé de la legne vèrda controlâye per les tropes de l’ONU, est desot ocupacion militèra turca et pués en 1983, cél tèrritouèro s’est procllamâ Rèpublica turca de Cipro de la Bise sen que ceti seye recognu per la comunôtât entèrnacionâla, en defôr de la Turquia.